洪皓
次三月望日出游
无马假犊车，岂必朱丹毂。
驾言暂出游，写忧墀穷独。
寻芳不见花，宿莽埋槲樕。
区区十里间，良友始追逐。
晤晤得正人，颇欣富方谷。
书斋大肃条，四面少林麓。
欲作纳凉亭，因兹出求木。
履桥虽云安，欹柱恐颠覆。
临深念垂堂，徒行漫扪腹。
道险能摧轮，畏闻声辘辘。
形骸久衰惫，摇几屡颦蹙。
五方民杂居，濒泽非广谷，
鸡犬或相闻，要知是荒服。
跋涉频问津，引领主人屋。
老稚俱迎门，击鲜馈豚肉。
日暮途修阻，还辕不辞速。
吻燥藉醇醪，餬口资饘粥。
翌日睹新诗，珠玑圆且熟。
可追宝剑篇，高诵素灵哭。